Проф. д-р Атанас Кръстев Попов е роден в с. Либяхово (сега Илинден), Неврокопско.

Произхожда от възрожденски род, в който просветните и революционните традиции се предават от поколение на поколение.

Той е правнук на създателя на първите новобългарски училища в Източна Македония Георги Иванов Зимбилев и внук на Неврокопския пунктов войвода на ВМРО Атанас Попов, на когото носи името. През годините на комунистическия режим целият му род е жестоко преследван.

След завършване на елитната Неврокопска гимназия с отличен успех комунистическата власт не разрешава на Атанас Попов да продължи висшето си образование . След три години за него се застъпва окръжния училищен инспектор Никола Пашов, който му помага да продължи полувисше образование, но в биографията му остава клеймото „неблагонадежден, отношението му към народната власт е отрицателно“, поради което постоянно е наблюдаван и преследван от Държавна сигурност.

През 1959 г. за Атанас Попов е открито оперативно дело по линия „враждебна интелигенция“ заради извършваната от него „вражеска дейност“. Същата година е изпратен в специално създадения по съветски образец лагер за децата и внуците на „враговете на народната власт“ в с. Люти дол, Врачанско, откъдето след една година е преместен в трудова повинност.

Като прогимназиален учител Атанас Попов е учителствал в родопските и пирински села Вълкосел, Туховище, Ковачевица, Дъбница и Тешево. Бил е гимназиален учител в Банско и Разлог. В полувисшия институт за подготовка на културно-просветни кадри в Благоевград е наказван дисциплинарно за „системно подронване авторитета на партийното и държавното ръководство“.

От 1983 г. проф. д-р Атанас Попов е преподавател в Югозападния университет „Неофит Рилски“. В навечерието и след промените през 1990 г. е бил ръководител на катедра, зам.-декан, зам.-ректор, председател на Научния съвет по педагогика и психология в Югозападния университет, член на Комисията по обществени науки към ВАК в Министерския съвет, 15 години е гост-професор на Пловдивския университет "Паисий Хилендарски“.

С името на проф. д-р Атанас Попов е свързано утвърждаването на Югозападния университет „Неофит Рилски“ и изграждането на академичната му структура.